KCE-HANA ควงคู่! รับบาทอ่อนค่า ดันกำไรไตรมาส 3 ขยายตัวเพิ่ม
KCE-HANA วิ่งควงคู่! รับค่าเงินบาทอ่อนค่า อยู่ที่ระดับ 33.16 บาทต่อดอลลาร์วันนี้เข้ามาหนุน เพิ่มอัตรากำไรขยายตัวในไตรมาส 3 ปี 2564
17 ก.ย. 2564

ผู้สื่อข่าวรายงานว่า วันนี้ (17 ก.ย. 2564) ด้วยค่าเงินบาทกลับมาอ่อนค่าอยู่ที่ระดับ 33.16 บาทต่อดอลลาร์ ซึ่งถือว่ายังเป็นผลบวกต่อกลุ่มส่งออกอย่างชิ้นส่วนอิเล็กทรอนิกส์ในส่วนของ  KCE และ HANA ทั้งนี้จึงทำให้ราคาหุ้นบนกระดานปรับตัวขึ้นตอบรับผลดังกล่าวอย่างชัดเจน
สำหรับราคาหุ้นบริษัท เคซีอี อีเลคโทรนิคส์ จำกัด (มหาชน)หรือ KCE ณ เวลา 11.02 น. อยู่ที่ระดับ 84.00 บาท เพิ่มขึ้น 5.50 บาท หรือ 7.01% โดยทำจุดสูงสุดที่ 85.00 บาท และทำจุดต่ำสุดที่ 80.75บาท ด้วยมูลค่าการซื้อขาย 2.97 พันล้านบาท
ขณะที่ราคาหุ้นบริษัท ฮานา ไมโครอิเล็คโทรนิคส จำกัด (มหาชน)หรือ HANA ณ เวลา 11.02 น. อยู่ที่ระดับ 79.00 บาท เพิ่มขึ้น 4.25 บาท หรือ 5.69% โดยทำจุดสูงสุดที่ 79.75 บาท และทำจุดต่ำสุดที่ 76.00 บาท ด้วยมูลค่าการซื้อขาย 1.40 พันล้านบาท
พร้อมกับสิ่งที่น่าสนใจทางนักวิเคราะห์ยังประเมินว่า KCE และ HANA ผลการดำเนินงานยังคงไปในทิศทางบวก
ด้านบริษัท หลักทรัพย์คันทรี่ กรุ๊ป จำกัด (มหาชน) ระบุในบทวิเคราะห์ (17 ก.ย.2564) ว่าในส่วนของ KCE มีแนวโน้มอัตรากำไรขยายตัวในไตรมาส 3 ปี 2564 ตามการรับรู้ผลประโยชน์จากการปรับขึ้นราคาเต็มไตรมาส อีกทั้งแนวโน้มค่าเงินบาทที่อ่อนค่าและการประหยัดค่าใช้จ่ายการขายและบริหาร ทั้งนี้จึงยังคงแนะนำ “ซื้อ” KCE ราคาเป้าหมาย 103 บาท
ส่วนบริษัท หลักทรัพย์ กสิกรไทย จำกัด (มหาชน) ระบุในบทวิเคราะห์ (17 ก.ย.2564) ว่าในส่วนของ HANA ยอดขายชะงักในระยะสั้นจากโควิด-19 แต่อุตสาหกรรมมีแนวโน้มสดใสจากอุปสงค์ที่แข็งแกร่ง ท่ามกลางความตึงตัวของอุปทาน อีกทั้งอุตสาหกรรมยังมีแนวโน้มขาขึ้น อย่างไรก็ดีทางนักวิเคราะห์ยังมีมุมมองบวกต่อ HANA เนื่องจากมีศักยภาพการเติบโตแข็งแกร่งของกำไรปี 2564-2566 ยังคงแนะนำ “ซื้อ” HANA ราคาเป้าหมาย 92 บาท
 
 